Käräjäoikeus tuomitsi Kuopion yliopistollisen sairaalan lääkärit tuottamuksellisesta virkavelvollisuuden rikkomisesta sekä törkeästä vammantuottamuksesta sakkoihin.

Käräjäoikeus määräsi sairaanhoitopiirin maksamaan lapsipotilaalle poikkeuksellisen suuret korvaukset, yhteensä 350 000 euroa.

Lapsi ei hallitse raajojaan, ei näe eikä myöskään ymmärrä kuulemaansa.

Huolimattomien lääkäreiden uhri on loppuelämänsä laitoshoidon tarpeessa.

Tapaus sattui kolme ja puoli vuotta sitten Kuopion yliopistollisessa sairaalassa. Mika Rinne

Pohjois-Savon käräjäoikeudessa suljettujen ovien takana käsitelty tapaus sattui Kuopion yliopistollisessa sairaalassa kesällä 2015. Lasten veri- ja syöpätautien osastolla oli hoidettavana harvinaista myeioonista leukemiaa sairastava muutaman kuukauden ikäinen vauva.

Pienelle potilaalle annettiin verisyöpää vastaan kolmea eri solunsalpaajaa, joista yksi oli harvoin käytetty fludarabiini.

Lääkkeen määräsi erikoistuva lastenlääkäri. Kolmekymppinen naislääkäri laski tarvittavan annoksen. Hän kopioi käsin annosohjeen englanninkielisestä tuoteselosteesta.

Ennen laskua naislääkäri oli saanut ohjeita toiselta erikoistuvalta lääkäriltä. Naista jonkin verran kokeneempi mieslääkäri oli todennut, että alle kymmenkiloisen lapsen osalta fludarabiiniannostus lasketaan painon, ei kehon pinta-alan mukaan.

Kehon pinta-ala oli vakiona englanninkielisessä annostusohjeessa.

Neljän päivän ajan

Naislääkäri merkitsi lääkemääräykseen käsin uuden annostusohjeen. Hän teki tällöin kohtalokkaan virheen. Hän merkitsi annokseksi 10 milligrammaa tuoteselosteen yhden milligramman asemesta.

Pieni potilas saisi fludarabiinia 10 milligrammaa eli kymmenkertaisen annoksen.

Mieslääkäri tarkisti naislääkärin laskukaavan. Naista hieman kokeneempi mies ei huomannut 10-kertaista virhettä. Hän totesi kaavan oikein lasketuksi.

Toisen lääkärin vahvistama tilaus lähti sairaalan apteekkiin.

Seuraavana aamuna tilattu annostus tuli osastolle ja hoito aloitettiin.

Neljä päivää myöhemmin hoitaja havaitsi, että vauva oli ollut poikkeuksellisen kipeä. Hänellä oli korkea kuume ja voimakas infektio.

Ei toiveita parantumisesta

Lääkitys lopetettiin heti.

Tehtyä ei kuitenkaan saanut tekemättömäksi. Pieni kivuista kärsivä potilas joutui useiksi viikoiksi teho-osastolle.

Potilas tarvitsi leikkauksia. Hän jäi henkiin, mutta sai ilmeisen pysyvät vammat.

Pienokainen menetti näkökykynsä, ja aivovammansa vuoksi hän ei ymmärrä kuulemaansa. Hän voi liikuttaa raajojaan, mutta ei kontrolloida niitä.

Lapsi saa useita epilepsiakohtauksia vuorokaudessa. Osa kohtauksista on kivulloisia. Itkulla lapsi ilmaisee kipuaan.

Lääkityksellä kohtauksien määrää on sittemmin voitu vähentää, mutta ei estää.

Käräjäoikeuden käytössä olleiden arvioiden mukaan nyt noin 4-vuotias lapsi tulee tarvitsemaan laitoshoitoa läpi koko elämänsä.

Käräjäoikeus otti tämän huomioon pohtiessaan, mikä on oikea rahallinen korvaus tapahtuneesta.

Kiistivät rikokset

Syyttäjä vaati nykyään 33-vuotiaalle mieslääkärille ja 34-vuotiaalle naislääkärille rangaistusta törkeästä vammantuottamuksesta sekä tuottamuksellisesta virkavelvollisuuden rikkomisesta.

Molemmat lääkärit kiistivät käräjillä rikokset.

He vetosivat siihen, että olivat toimineet ohjeiden ja virkavelvollisuuden mukaisesti. Laskukaava oli kirjoitettu oikein. Toinen lääkäri oli sen tarkistanut ja verrannut hoitoprotokollaan.

Vahinko oli tapahtunut kopioitaessa englanninkielistä ohjetta suomenkieliseen lääkemääräykseen.

Naislääkäri korosti, että oli toiminut tehtävässään vain kolme viikkoa ennen tapahtunutta. Hän oli vasta puolivälissä erikoistumisopintoja.

Kyseinen lääke oli ollut hänelle täysin vieras. 70 milligramman annos ei aiheuttanut tämän vuoksi hälytystä hänellä.

Mieskollega puolestaan totesi, että muut solunsalpaajalääkkeet olivat olleet hänelle tuttuja, mutta ei fludarabiini.

Ohjeistusta muutettu

Valviran lausunto tuki syytettyjen kantaa. He olivat toimineet tapahtuma-aikaan voimassa olleiden ohjeiden mukaisesti. Inhimillinen virhe oli kuitenkin tapahtunut.

Sittemmin ohjeistusta on muutettu: Nykyään lääkemääräykset joko antaa tai ne vahvistaa valmis erikoislääkäri.

Kaikkiin käytössä olleisiin lääkkeisiin tottunut erikoislääkäri olisi ilmeisesti havainnut numerovirheen tässä tapauksessa.

”Yksinkertainen laskutoimitus”

Pohjois-Savon käräjäoikeus ei niellyt syytettyjen selityksiä.

Vastaajilla oli tieto, että käytettävä lääke on erityisen vaarallinen. He tiesivät, että se piti annostella täsmälleen oikein.

Virhe ei ollut johtunut työkiireestä. Kummallakin lääkärillä oli ollut aikaa tutkia asiaa.

Käräjäoikeuden mukaan alkuperäinen englanninkielisen protokollan kaava ei vaatinut itsessään erikoisosaamista.

Kaava oli ymmärrettävä ”1 mg/kg for age <1y or BW < 10 kg”.

Käräjäoikeus huomauttaa, että ”oikean lääkemäärän laskeminen seitsemän kilogrammaa painavalle vauvalle on ollut yksinkertainen laskutoimitus eli 1 mg/kg = 7 mg”.

Sairaanhoitopiiri rahallisessa vastuussa

Käräjäoikeus katsoo molemmat syytteet näytetyiksi toteen.

Kumpikin lääkäri sai 80 päiväsakon rangaistuksen. Naislääkärin sakkosumma on 4400 euroa ja mieslääkärin 2480 euroa.

Vastaajien työnantajan eli Pohjois-Savon sairaanhoitopiiriin kuuluvan Kuopion yliopistollisen sairaalan on käräjäoikeuden mukaan vastaajien työnantajana korvausvastuussa tapahtuneesta.

Käräjäoikeus määräsi sairaanhoitopiirin maksamaan nuorelle asianomistajalle korvausta kivusta, särystä ja muusta tilapäisestä haitasta 50 000 euroa ja pysyvästä haitasta 300 000 euroa.

Korvaus on yksi korkeimmista, mitä Suomessa on ruumiinvammasta määrätty maksettavaksi - ellei korkein.

Asianomistaja (hänen vanhempansa) vaativat miljoonan euron korvausta. Sairaanhoitopiiri vastusti korvausta, koska katsoo, että asianomistajalle on maksettu korvausta jo potilasvahinkovakuutuksen mukaisesti.

Käräjäoikeus käsitteli asian yleisön läsnä olematta, jottei asianomistajan ja hänen perheensä henkilöllisyys paljastuisi. Asiassa käsiteltiin myös asianomistajan salassa pidettäviä terveystietoja.

Maanantaina annettu tuomio ei ole lainvoimainen, eli siitä voi vielä valittaa.

”Tuhosi elämän”

Jyväskyläläinen asianajaja Tero Lakka on hoitanut väärästä lääkeannostelusta vaikeasti vammautuneen perheen asiaa.

– Lapsen vanhemmat ovat tyytyväisiä, että lääkärit tuomittiin syytteen mukaisesti, Lakka toteaa Iltalehdelle.

Pohjois-Savon sairaanhoitopiiri velvoitettiin korvaamaan kivusta ja särystä 50 000 euroa sekä pysyvästä haitasta 300 000 euroa.

– Me vaadimme pysyvästä haitasta miljoona euroa, koska lääkkeen annosteluvirhe tuhosi yhden ihmisen elämän, Lakka sanoi.

Sairaanhoitopiiri kiisti korvaukset.

– Korvausten osalta emme ole päättäneet, että valitetaanko vai ei. Katsotaan myös, mitä sairaanhoitopiiri tekee, Lakka kertoi.